ความงาม “ดอกเอื้องแซะ” บานสะพรั่ง กล้วยไม้หายาก ควรค่าแก่การอนุรักษ์
เขตรักษาพันธุ์สัตว์ป่าสะวิน อำเภอแม่สะเรียง จังหวัดแม่ฮ่องสอน เผยภาพความงามของ “ดอกเอื้องแซะ” กล้วยไม้หอมล้ำค่าที่อยู่คู่กับเมืองแม่สะเรียงมาช้านาน เจ้าหน้าที่ระบุว่า พบ “ดอกเอื้องแซะ” ระหว่างการเดินลาดตระเวนเชิงคุณภาพ หรือ Smart patrol จึงได้เก็บข้อมูลและภาพถ่ายมาเผยแพร่ ช่วงนี้ดอกเอื้องแซะนั้นกำลังบานชูช่อสวยงามไปทั่วกัน แต่ค่อนข้างพบเจอได้น้อยลง เนื่องจากเป็นกล้วยไม้ที่หายากและได้รับความนิยมในตลาด มักถูกลักลอบเก็บออกมาจากป่าเพื่อขาย จึงควรค่าแก่การอนุรักษ์ไว้อย่างยิ่งหากย้อนไปตามตำนานเมืองแม่สะเรียง เมื่อครั้งที่ยังมีชื่อ เรียกว่า "เมืองยวม" ยังได้บันทึกไว้ว่าในสมัยโบราณ "เอื้องแซะ" เป็นเครื่องสักการะชั้นสูง เป็นเครื่องบรรณาการอย่างหนึ่งที่ชาว "ลัวะ" ที่อาศัยอยู่ในดินแดนแถบเชียงใหม่ เชียงราย แม่ฮ่องสอนจะต้องนำส่งถวายแด่เจ้ามหาชีวิต "เมืองเชียงใหม่" หรือกษัตริย์ผู้ครองล้านนาแทนการเกณฑ์แรงงาน เป็นของสูงค่าจากผืนป่าสู่คุ้มหลวงแลหอคำ คนต่ำใต้ลุ่มฟ้าอย่าหมายว่าจะได้ยลเอื้องแซะ เอื้องแซะหอม ชื่อวิทยาศาสตร์: Dendrobium scabrilingue Lindl. วงศ์: Orchidaceae เป็นประเภท กล้วยไม้อิงอาศัย ลำต้นมีลักษณะรูปรี สูง 10-20 เซนติเมตร ข้อคอดเล็กน้อย ผิวต้นเป็นร่องตื้นๆ ตามยาว และมีขนสั้นละเอียดสีดำ ต้นค่อนข้างแข็ง ขึ้นเป็นกลุ่มเล็กๆ ส่วนใบจะมี 3-4 ใบใกล้ยอด รูปรี ปลายหยักเว้าไม่เท่ากัน แผ่นใบหนาและเหนียว ดอก มักจะออกเป็นช่อสั้น 1-2 ดอกตามข้อใกล้ยอด กลีบดอกสีขาวอมเขียวอ่อนเป็นมัน โคนกลีบปากกระดกตั้งขึ้นทั้งสองข้าง ปลายแผ่เป็นแผ่นยาว เมื่อแรกบานสีเขียวอมเหลือง สีจะเข้มขึ้นในวันถัดไปจนเป็นสีเหลืองเข้มหรือเหลืองอมส้ม ดอกบานนานเป็นเดือน กลิ่นหอมมาก ออกดอกเดือนพฤศจิกายน-กุมภาพันธ์